Adcash

Adcash on 2007. aastal Eestis loodud IT-ettevõte. Adcashi digitaalreklaami platvorm võimaldab klientidel kasutada võrgukampaaniate elluviimiseks vajalikke lahendusi ja tööriistu.

Ettevõtte peakontor asub Tallinnas, harukontorid Bulgaarias ja Hispaanias. Adcash vahendab klientide reklaame päevas rohkem kui 200 miljonite üksikkülastajateni enam kui 100 000 veebisaidil. Adcash tegutseb 196 riigis ja regioonis ning näiteks 2019. aastal aitas reklaamijatel säästa 12,3 miljonit dollarit.

Ajalugu
Webinfluence AS rajas Adcashi reklaamiplatvormi 2007. aastal, kui ettevõtte omanik ja asutaja Thomas Padovani tuli Prantsusmaalt Eestisse ja ehitas ettevõtte nullist üles ühes Tallinna äärelinnakorteris. Padovani sõnul oli edu tagatiseks otsus kaasata sõbrad ja ka välismaised reklaamijad, kes soovisid Prantsusmaal äri teha.

2011. aastal sai Adcash reklaamivõrgustikust sõltumatu ettevõte nimega Adcash OÜ, mis on Webinfluence Group AS tütarettevõte. 2012. aastal oli ettevõtte käive 11,7 miljonit eurot. 2013. aastal kasvas ettevõtte käive aga pea 25 miljoni euroni.

Adcashi asutaja ja tegevjuht Thomas Padovani nomineeriti 2013. aastal Eesti aasta ettevõtja auhinna konkursile, kus ta jõudis viie finalisti hulka.

Teenused
 Reklaamide avaldajatele – suurendamaks avaldava veebilehe reklaamitulu, pakub Adcash teenust, mis lihtsustab, automatiseerib ja optimeerib reklaaminventari haldamist. Adcashi reklaamiserver kasutab algoritme, mis optimeerivad reklaamide kuvamist reaalajas, prognoosides täpselt reklaamide avaldaja veebisaidil käimasolevate kampaaniate tootlikkust. Tänu sellele on avaldaja reklaamitsooni(de) tulemuslikkus alati optimaalne, sest Adcash analüüsib reklaamikampaaniaid ja valib avaldaja reklaamitsooni(de)s näitamiseks välja kõige asjakohasemad. Adcashi statistikapaneel võimaldab reklaamide avaldajatel jälgida oma reklaaminventari tulemuslikkust reaalajas ja koostada ka mitmesuguseid aruandeid, määrates andmevahemikke ja kehtestades erikriteeriumitega filtreid.

 Reklaamijatele – Adcash pakub suunamistehnoloogiat, paigutades reklaamitellija reklaamid veebilehtedele, mis on tema kaubamärgi puhul kõige olulisemad. Reklaamid kuvatakse seega kasutajatele, kes reageerivad kampaaniale kõige tõenäolisemalt. Andmete töötluse käigus analüüsib ja hindab Adcash reklaamija kampaanianäitajaid ning paigutab optimaalse tulemuslikkuse saavutamiseks reklaamid ümber nii algoritmiliselt kui ka manuaalselt. Reklaamijad saavad jälgida oma kampaania(te) andmeid tulemuste statistika ja kohandatud aruannete abil. Täieliku ülevaate saamiseks võivad reklaamijad jälgida üleminekuid kas läbi piksli või server-to-server tehnoloogia.

Sponsorlus

Adcash on toetanud järgmisi Eestis toimunud üritusi:

"Frankofoonia nädalad" (7.03.–22.03.2013)  
 Prantsuse kevad Eestis: Näitus ja ümarlaud "Mängime?! Arvutimängud Prantsusmaalt ja Saksamaalt" (24.03.–29.04.2013)
 Accord. Prantsuse kultuurisügis Eestis (23.10.–30.11.2013) 
 Intergame 2014 (14.05.–15.05.2014) 
 Adcash toetas võidusõidu meeskonda Pegasus Racing 2014. aasta Le Mansi 24 tunni võidusõidul

Saavutused
Adcash edetabelites

Ettevõte on 46. kohal saidi Alexa.com edetabelis "500 tippsaiti veebis"  ja 22. kohal edetabelis "Prantsusmaa 500 tippsaiti". Factsnfakes.in on asetanud Adcashi edetabelis "Kümme parimat reklaamivõrgustikku veebisaitidele" neljandale kohale.

Articstartup.com nimetas Adcashi 2013. aastal "üheks Eesti suuremaks ja kuumemaks idufirmaks".

Eesti Kaubandus-Tööstuskoda ja Eesti Tööandjate Keskliit asetasid Adcashi Eesti 2014. aasta konkurentsivõimelisemate side-, kommunikatsiooni- ja IT-ettevõtete edetabelis teisele kohale.

Auhinnad
2015. aastal pälvis Adcash EASi Eesti parimate ettevõtete auhinnagalal aasta uuendaja ning konkurentsivõimelisima väike- ja keskettevõtte auhinna. Auhind anti Adcashile iseteeninduskeskkonna tehnoloogia eest, mis suudab leida reklaamija eesmärkidele sobivaima sihtrühma mitmete miljonite veebikasutajate seast. Adcash tegi samal aastal ajalugu, olles esimene idufirma, kes on hoidnud esikohta Äripäeva Eesti Edukaimate Firmade Top 100 nimekirjas.

2016. aasta Kuldmuna konkursil osaledes pälvis Adcash Oskari muna ehk 4. koha üritusturundus/sisekommunikatsiooni ürituse kategoorias oma meeskonnaürituse "Action Jackson" eest . Lisaks asetas Eesti Kaubandus-Tööstuskoda Adcashi 2016. aasta Eesti kõige konkurentsivõimelisemaks väike ja keskettevõtteks. 

2017. aastal võitis Adcash Kuldmuna üritusturunduse/siseürituse kategoorias oma meeskonnaürituse "Tour de Tallinn" eest. Samuti oli Adcash märgitud Financial Timesi Euroopa kõige kiiremini kasvavate ettevõtete edetabelis tuhande seas 441. kohal. Samal aastal saavutas Adcash ka Eesti Kaubandus-Tööstuskoja peetavas Eesti konkurentsivõimelisemate side-, kommunikatsiooni- ja IT-ettevõtete edetabelis teise koha.

Kuldmuna kolmas auhind saadi 2018. aastal, kui Adcash pälvis Pronksmuna üritusturundus/sisekommunikatsiooni ürituse kategoorias meeskonnaüritusega "Self'it". 

Märtsis 2020 pälvis Adcash Kuldmuna konkursil Pronksmuna üritusturundus/sisekommunikatsiooni ürituse kategoorias meeskonnaürituse "Fyre Festival" eest.

Viited

Välislingid
Adcashi koduleht 
Adcashi videotutvustus 

Kategooria:Eesti infotehnoloogiaettevõtted